હિંમતે મર્દા તો મદદે ખુદા આ કહેવત મેહુલના જીવનમાં અક્ષરશઃ સાચી પડી. હિંમતનગરના જ ડો. દીપક લેઉઆએ મેહુલને આ બધા સાથે ટ્રેકિંગનો શોખ કેળવવાની સલાહ આપી. બસ આ ક્ષણે જ મેહુલના નસીબનું પાંદડુ ફર્યું! મેહુલને નાનપણમાં સ્કૂલના ટીચરે એક વાર પૂછ્યું હતું કે ભારતની કઈ મહિલાએ સૌપ્રથમ માઉન્ટ એવરેસ્ટ સર કર્યો હતો? આ પ્રશ્નનો જવાબ એ વખતે આવડ્યો નહોતો, પરંતુ પર્વતારોહણનો વિચાર મગજના કોમ્પ્યુટરમાં કોઈક ખૂણામાં પડ્યો હતો, જે ડો. દીપક લેઉઆના કહેવાથી ઓનલાઇન થયો! મેહુલને પર્વતારોહણનો વિચાર ગમ્યો અને વોકિંગ, રનિંગ, સાઇકલિંગની સાથે સાથે ટ્રેકિંગ પણ શરૂ કર્યું.